Diari Oficial de la Generalitat Valenciana


Sumari del DOGV 6863, del 17-09-2012 (2012/8533)

DECRET 137/2012, de 14 de setembre, del Consell, pel qual es regula la intervenció de la inversió de fons públics.
------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2012/09/14/137**

### Versions

 25/03/2017 - Actualitat  Text inicial: 18/09/2012 - 24/03/2017 

### Dades del document

Número de DOGV
:   6863

Data del DOGV
:   17-09-2012

Secció del DOGV
:   I. DISPOSICIONS GENERALS

Número del document
:   2012/8533


Data del document
:   14-09-2012

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * garantia d'inversions
    * reglamentació d'inversions
    * legislació
    * inversió regional
    * comptabilitat pública
    * política d'inversió
    * inversió pública

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 25.03.2017**

**Decret** **137/2012, de 14 de setembre, del Consell, pel qual es regula la intervenció de la inversió de fons públics.**

**[(DOGV núm. 6863 de 17.09.2012)](http://www.dogv.gva.es/datos/2012/09/17/pdf/2012_8533.pdf) Ref. 008592/2012**

PREÀMBUL

 

L'exercici de la intervenció prèvia per part de la Intervenció General l'objecte de la qual està definit en l'article 57 del Text Refós de la Llei d'Hisenda Pública de la Generalitat, comprén, entre altres aspectes, la comprovació material de l'aplicació real i efectiva dels fons públics.

El Decret 40/1992, de 16 de març, del Consell, que actualment regula la intervenció de la inversió,    en el seu moment va simplificar, amb el propósit de dotar de major eficàcia i agilitat el procés de comprovació de les inversions, el sistema de control que s'havia estat aplicant, i que exigia, a partir d'una quantia determinada, la concurrència d'un interventor de la Generalitat en els actes de recepció d'obres, béns o servicis, assistit, en cas que calguera, per un tècnic facultatiu de l'especialitat que corresponguera.

En el context actual, on l'administració pública ha de ser, més que mai si és possible, absolutament rigorosa en la gestió dels recursos públics, es considera convenient recuperar aquells mecanismes de control que en matèria de comprovació de la inversió s'han aplicat históricament, i que representaven, amb la concurrència directa dels interventors en els actes formals de recepció de les obres, subministraments o servicis, una garantia addicional sobre l'aplicació real i efectiva dels fons públics a la finalitat per a la qual van ser destinats.

Regular els distints aspectes de la comprovació de la inversió en la Generalitat, desplegant amb aixó el contingut i abast de la intervenció material sobre l'aplicació dels fons públics que establix l'article 57 bis del Text Refós de la Llei d'Hisenda Pública de la Generalitat, constituïx l'objecte d'este decret. En virtut d'aixó, a proposta del conseller d'Hisenda i Administració Pública, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 14 de setembre de 2012,

 

DECRETE

 

**Article 1. Intervenció de la inversió**

1. La intervenció de la inversió consistix en l'examen i l'informe dels documents justificatius dels manaments de pagament que s'expedisquen per a executar-los, i en la comprovació que l'import d'estos ha sigut degudament invertit en l'obra, subministrament o servici de què es tracte.

2. Abans de reconéixer l'obligació o proposar el pagament, es verificarà materialment la realització efectiva de les obres, subministraments o servicis finançats amb fons públics, i que s'adeqüen al contingut del contracte o negoci jurídic corresponents.

3. Esta verificació s'efectuarà amb l'abast i en els termes que disposa este decret, i comprendrà tot tipus de comprovacions, tant materials com documentals, a fi d'obtindre l'evidència suficient sobre la correcta utilització dels fons públics.

 

**Article 2. Convocatória als actes de recepció**

1. Els órgans de contractació han de sol·licitar a la Intervenció General de la Generalitat la designació d'un representant per a assistir a l'acte de recepció en els contractes d'obres, subministraments o servicis adjudicats per un import igual o superior a noranta mil euros. La inassistència a l'acte de recepció, en estos casos, d'un representant de la Intervenció determinarà que no puguen entendre's com a rebudes les prestacions ni es cree l'obligació de pagament per a l'administració.

2. En els contractes d'obres, subministraments o servicis adjudicats per un import inferior a noranta mil euros, la designació se sol·licitarà a la Intervenció Delegada, l'assistència de la qual serà potestativa, i, en cas d'inassistència, la comprovació de la inversió es justificarà per mitjà d'un certificat expedit pel responsable del servici, dependència, centre o organisme en què s'indique la conformitat de les prestacions realitzades. Per a tramitar els pagaments en este últim cas, a la factura caldrà adjuntar un document acreditatiu de la sol·licitud de representant.

Queden excloses del que disposa aquest precepte les despeses que es tramiten a través del sistema de caixa fixa, així com qualssevol altres que no superen les quanties establertes en la vigent normativa en matèria de contractes del sector públic per als contractes menors, en els quals resultarà suficient la mera existència d'una factura rebuda de conformitat. ****[1]****

3. No obstant aixó, tant la Intervenció General com els interventors delegats podran en qualsevol moment comunicar a l'órgan gestor la seua intenció de realitzar qualsevol tipus de comprovació material o documental sobre l'aplicació dels fons públics.

 

**Article 3. Sol·licitud i designació d'un representant de la Intervenció General**

1. En els casos en què, d'acord amb el que disposa l'article anterior, siga preceptiu convocar la Intervenció General als actes de recepció d'inversions, els órgans gestors hauran de sol·licitar-ho amb una antelació, almenys, de quinze dies a la data prevista per a l'acte de recepció de la inversió.

2. La Intervenció General participarà les designacions a l'órgan sol·licitant, a la persona designada i, si pertoca, al responsable de què depenga esta.

3. Les designacions que efectue l'interventor general tindran el caràcter d'autorització de les comissions de servici, als efectes de la percepció de les indemnitzacions procedents, d'acord amb el que disposa el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris.

 

**Article 4. Assessorament de personal tècnic facultatiu**

1. Quan per al desenrotllament de les funcions atribuïdes a la Intervenció en matèria de comprovació de la inversió, siga necessari posseir coneixements tècnics, la Intervenció General podrà designar, per a assessorar el seu representant en l'acte de recepció, personal tècnic facultatiu de la Generalitat de l'especialitat a què corresponga l'obra, subministrament o servici, que no haja intervingut en el projecte, direcció ni execució d'este, i que no siga dependent de la conselleria que va subscriure el contracte.

2. Excepcionalment, i quan la Intervenció General així ho dispose, la representació d'esta en els actes de recepció d'inversions podrà correspondre al personal tècnic facultatiu a què es referix l'apartat anterior.

3. La realització de la tasca que s'assigne als empleats esmentats de la Generalitat en virtut del que disposa este precepte, es considerarà part integrant de les funcions del lloc de treball a què estiguen destinats, i els superiors jeràrquics d'estos hauran de col•laborar en la prestació adequada d'este servici.

 

**Article 5. Resultat de la comprovació material de la inversió**

1. El resultat de la comprovació material de la inversió es reflectirà en l'acta que serà subscrita per tots els que concórreguen a l'acte de recepció de l'obra, subministrament o servici, en la qual es faran constar, si pertoca, les deficiències observades, les mesures que s'han d'adoptar per a esmenar-les i els fets i circumstàncies rellevants de l'acte de recepció.

2. Si es formulen inconvenients a la recepció, la subsecretaria de la conselleria o centre directiu a què corresponga rebre o acceptar les obres, subministraments o servicis, assabentarà de la discrepància el titular de la conselleria corresponent perquè puga decidir, en vista del que resulte de l'expedient i amb els assessoraments previs que considere necessaris, si és procedent atindre's o no a les observacions formulades; actuarà en este últim cas d'acord amb el que disposa l'article 59 del Text Refós de la Llei d'Hisenda Pública de la Generalitat.

3. Els interventors delegats s'abstindran d'intervindre propostes de pagament en què, sent preceptiva la recepció de l'obra, subministrament o servici, no conste que ha tingut lloc la comprovació de la inversió. I estaran sotmesos, si infringixen esta prohibició, a les responsabilitats a què es referix el títol VI del Text Refós de la Llei d'Hisenda Pública de la Generalitat.

 

DISPOSICIÓ DEROGATÒRIA

 

**Única. Derogació normativa**

Queden derogades totes les disposicions del mateix rang o inferior que s'oposen al que disposa este decret, i de manera expressa les següents:

1. Decret 169/1987, de 26 d'octubre, del Consell.

2. Decret 82/1989, de 12 de juny, del Consell.

3. Decret 40/1992, de 16 de març, del Consell.

 

DISPOSICIONS FINALS

 

**Primera. Desplegament**

S'autoritza la conselleria amb competències en matèria d'hisenda perquè dicte les instruccions necessàries en l'execució d'este decret, directament o per la via de la Intervenció General.

 

**Segona. Entrada en vigor**

Este decret entrarà en vigor l'endemà del dia que es publique en el Diari Oficial de la Comunitat Valenciana.

 

València, 14 de setembre de 2012.

 

El president de la Generalitat,

ALBERTO FABRA PART

 

El conseller de Hisenda i Administració Publica,

José Manuel Vela Bargues 

 

---

****[1]****Paràgraf segon de l'article 2.2., redactat pel **[Decret 25/2017, de 24 de febrer, del Consell](http://www.dogv.gva.es/va/disposicio?sig=002595/2017&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D002595/2017)**, pel qual es regulen els fons de caixa fixa. (DOGV núm. 8007 de 24.03.2017) Ref. Base de dades 002595/2017.


Còpia Permalink ELI